近思録集注 婺源江永撰近思録集注 婺源江永撰
卷一
【朱子曰：此卷道体】
濂溪先生曰：无极而太极
【朱子曰：上天之载，无声无臭，而实造化之枢纽，品彚之根柢也。故曰：无极而太极，非太极之外复有无极也。
太极动而生阳，动极而静，静而生阴，静极复动。一动一静，互为其根。分阴分阳，两仪立焉。
【朱子曰：太极之有动静，是天命之流行也。所谓一阴一阳之谓道，诚者圣人之本，物之终始，而命之道也。其动也，诚之通也。继之者善，万物之所资以始也。其静也，诚之复也，成之者性，万物各正其性命也。动极而静，静极复动。一动一静互为其根。命之所以流行而不已也。动而生阳，静而生阴，分阴分阳两仪立焉。分之所以一定而不移也。盖太极者，本然之妙也。动静者，所乗之机也。太极，形而上之道也。阴阳，形而下之器也。是以自其著者而观之，则动静不同时，阴阳不同位，而太极无不在焉。自其微者而观之，则冲漠无朕，而动静阴阳之理已悉具于其中矣。虽然，推之于前而不见其始之合，引之于后而不见其终之离也。故程子曰：动静无端，阴阳无始，非知道者，孰能识之。】
阳变阴合而生水火木金土，五气顺布，四时行焉。
【朱子曰：有太极则一动一静而两仪分有阴阳则一变一合而五行具然五行者质具于